钦定古今图书集成/方舆汇编/职方典/第1173卷 > 黄州府建置沿革考 府县志合载
## 钦定古今图书集成/方舆汇编/职方典/第1173卷 > 黄州府建置沿革考 府县志合载

本府

《禹贡》荆州之域。天文翼轸分野。春秋黄国地，后属楚，楚徙邾君于此，曰邾城。秦属南郡。汉曰西陵，属江夏。三国魏为重镇，后属吴。晋曰西阳。南齐曰齐安。北齐曰蕲州。隋曰永安。唐曰黄州。明曰黄州府，领州一，县七。嘉靖末年，割黄冈之上中和，麻城之太平、仙居，黄陂之仙源乡为黄安。

皇清因之，领州一，县八。

黄冈县：〈附郭。〉

汉西陵地。南北朝齐南安。北齐巴州。隋木兰。唐黄冈，五代宋、元、明俱仍旧，属黄州府。

皇清因之，编户八十二里。

黄安县

明嘉靖四十二年，初置黄安县。黄安分土，盖黄冈、麻城、黄陂之裔。按《禹贡》地介荆、豫之交，在周为黄国地，在秦为南郡地。汉为西陵地，属江夏郡。晋仍西陵属弋阳郡。南北朝为南安、信安、南司州地，属齐安郡。隋为木兰、麻城、黄陂地，属永安郡。唐为黄冈亭州、南司州地，属淮南节度。宋为黄冈、麻城、黄陂地，属淮西路。元属黄州路江北道，隶河南行省。按《宋史》，“绍兴间与金画淮为疆。元至正中，徐寿辉起兵，里人邹普胜、冯瑄佐之，据双城。” 盖宋元之季，即此为边徼兵冲。目今堡址燧台累累相望。至明高皇帝，命陶安抚定，戊申改路为府，三邑俱属黄州府治，而辖于湖广布政使司，此壤始为中土焉。

蕲水县

唐尧之兴，因颛帝所建为九州，其南为扬。杜氏《通典》：“蕲，扬州域。虞舜肇十有二州，其一扬州。” 夏、商制如唐、虞。周自湖南十州皆属楚。秦分天下为三十六郡，拔郢、蕲，并属南郡。南郡者，即今江陵。始皇十六年，灭楚，虏王负刍于蕲，陈涉起兵于蕲，黥布王其间，置西陵及邾县、蕲春县，并属江夏郡。东汉刘表令黄祖筑城西陵，倚为镇。魏黄初中，蕲春置为郡贺齐初，晋宗为浠口，即今县。将以众叛入魏，还为蕲春守，图乐安，取保直，权以为耻，因军初罢，六月盛夏，出其不意，下诏齐督糜芳、鲜于丹等袭蕲春，生虏宗复置蕲春。晋泰始元年，以西阳境俱隶弋阳郡，而蕲春省为县。刘宋更为西阳郡，治建浠水县及永安郡。北齐以南安兼置巴州，置黄陂及南司州，仍隶齐安。而蕲别置齐昌郡及罗州，寻更为齐兴县，复为齐水。梁析置县蕲水，寻复浠水县。隋开皇元年，置蕲州，以浠水属之，更为蕲春县。唐贞观七年，以蕲山谷中多兰，更为兰溪县，复为兰清郡。天宝元年，复蕲水。宋端平元年，复蕲春县。元至元十二年，改蕲州为路，复蕲春为蕲水，属蕲州路。明洪武九年，改路为府，领县五，蕲为外领。丙辰，改府而州领如故。己未，始改属黄州府。

皇清因之，编户五十八里。

罗田县

《禹贡》：“罗田在荆州境内。” 《水经注》：“罗受英鄝崖并塘洞之流，厮汇于浠水，西南出蛮中五水，是名浠水。” 春秋为黄国地。《左传》载：“楚屈瑕伐罗，罗与卢军之，盖罗君城国于申、信间，因始蒙罗名。” 苏长公亦论：罗国在汉、黄间，楚灭而遂泯耳。战国属楚。汉隶江夏郡，即今武昌也。三国隶蕲春郡，即今蕲州也。晋隶弋阳郡，即今河南光州也。北齐隶齐安郡，即黄州。梁置为义州及义城郡，即今奉太乡旧魁山下也。隋改为县，复隶蕲春郡。唐省入蕲州浠水县，即今蕲水县也。宋仍升为县《宋书》：司马黑石反，有小罗与田光兴二人平焉，故称罗田。元因废复立。大德甲寅，知县周广迁官渡河，隶蕲春郡官渡河，即今县前水也。明洪武乙卯，改隶黄州府。

皇清因之，编户二十五里。

麻城县

周为黄国地，黄帝之后，受封于黄，嬴姓国在今光州定城废县之西。《春秋》属黄，后属楚，楚徙邾。

君于此。战国时，楚灭邾，迁其君于黄，遂名邾城。秦属南郡。汉名西陵，属江夏。衡山王吴芮尝都之。三国时，魏名西阳，为重镇，后属吴。赤乌四年八月，陆逊以三万人守之。晋为弋阳郡，又析置西阳国。东晋以邾城为豫州治所，城本后赵石勒将麻将军胡秋所筑城也，遂名麻城。后魏安阳孝昌二年置，治麻城。梁初置信安县及北西阳县。陈废北西阳置定州。后周改曰亭州，分置东义州，又有建宁、阴城、定城三郡。隋开皇十八年，改麻城县属黄州。唐置总管府于麻城，后置亭州，又析置阳城县，寻复省。元和初，又以麻城省入黄冈，后复置，属黄州。宋端平二年，徙县治于什子山。元复旧治，名麻城，属黄州路，隶淮南，改隶河南。明仍麻城属光州，改属黄州府，隶湖广。

皇清因之，编户七十四里。

黄陂县

春秋隶黄国。鲁僖三年，黄人同江人盟于贯。后楚子伐黄，因属楚。秦分楚为四郡，以黄属南郡。汉改称西陵。三国时，刘表守荆州，使黄祖城石阳，为镇以拒吴，即今西城子地。北齐以镇改置黄陂县及南司州治名黄陂，盖由此始。隋南司州废，以县属永安郡。唐复置南司州，寻废为县，属黄州。今黄陂隶黄郡由此始。宋仍旧，移治鄂州青山矶。元改属河南，寻复旧治。《明编》：“黄陂属黄州府。”

皇清因之，编户三十七里。

蕲州

《禹贡》荆州之域中为吴淮之交。周自湖南十州皆楚属楚，以郢为南郡。晋武帝时，南郡郢治江夏。秦以蕲国属之。《十道志》：“蕲，阳域。” 春秋、战国属楚。秦置三十六郡，属九江郡。黄梅、广济、蕲水、罗田，在西。汉为蕲春县，属江夏郡。即今武昌。东汉置为蕲春国。吴改蕲春郡，省郡，以县属弋阳郡黄冈境。西阳城，即晋弋阳郡。东晋简文帝郑后讳春，以《春秋》为《阳秋》，以富春为富阳，蕲春为蕲阳。宋齐西阳郡，即今黄州府。北齐置齐昌郡，兼置罗州。隋初，罢天下诸郡，以州统县。炀帝又改州为郡，置太守。唐改郡为州，改太守为刺史，属淮南节度使。宋因之为州，属淮南西路。元世祖改蕲州为蕲州路，属河南行省淮西江北道。明改路为府，领县五，“蕲春为附郭，黄梅、广济、蕲水、罗田为外领。” 洪武丙辰，改府为州，罢蕲春县外领黄梅等县。至己未，割蕲水、罗田入黄州府，蕲州仍领黄梅、广济，编户六十里。嘉靖二十八年，合为二十八里。

皇清因之。

广济县

《禹贡》荆州之域。汉为蕲春东境蕲春汉县，属江夏。吴为郡。晋改西阳，又改蕲阳。后周分蕲立永宁，隋末废。唐武德四年，平朱粲，改蕲为州，领蕲春、蕲水、罗田、黄梅、浠水五县。其年，省蕲水入蕲春，又分蕲春立永宁。天宝元年，改永宁为广济，属蕲，自是始名广济。唐末，杨行密据淮南地属吴，后属南唐。周显德三年，征淮南。五年，李景尽献江北地，遂属周。宋仍故。元改州为路，属蕲州路。明仍以蕲为州，领广济、黄梅，以属黄州府。

皇清因之，编户三十里。

黄梅县

虞夏属扬州域蕲春郡名新蔡县。按邑以蔡名，以地滨江，有山曰蔡，有湖曰五阜，俱产大龟。所称“九江纳锡大龟” ，盖在于此。而《明一统志》亦称五阜湖在黄梅县西。《禹贡》“纳锡之龟，世传出此。” 殷周仍之。春秋属楚郡，县皆同。秦属九江郡，名蕲春县。西汉属九江郡，又改江夏郡，亦名蕲春县。东汉属江夏郡，名黄梅县。按永元间，三老亭侯以山徙湖淤，蔡不复产，而地多梅，有上、中、下梅水，山有黄梅山、黄梅水，遂更名曰黄梅。三国吴立蕲春为郡，而黄梅在中。晋以蕲春入弋阳郡，即今光州，而黄梅在中。后周改蕲州，黄梅隶焉。唐属蕲州，隶淮南道。按唐高祖武德年间，以梅地置南晋州，又析分四县，曰义丰、长吉、塘阳、新蔡，寻俱罢。今土人往往传故址遗署焉。宋属蕲州，隶淮西道。元立蕲州路，隶淮西江北道，而